《南楼歌送武昌慎太守还朝》
宋代·贺铸

君不见鄂渚山环少城半，高牙之冲仰飞观。
裴回华月天一隅，缥缈青山江两岸。
题榜南楼非昔时，今人可复识元规。
唯余在得昔时月，与此江山长住持。
公堂坐啸无留事，清夜登临谁辨此。
流风逸响殆千年，初见东吴贵公子。
剸繁健手付方州，迎刃未始逢全牛。
潢池小儿归田畴，田无高下乃多收。
每寻不浅胡床兴，更有歌人行酒筹。
明日云颿望嶢阙，镜湖老生愁欲绝。
一钱何敢浼刘公，送行聊以南楼月。
照见金闺待漏时，结佩正冠勤晓谒。
公乎莫负鲈鱼菰菜期，依锦东还使持节。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。